|  |
| --- |
| **ROMPLAN****Rom:** Rom for musikk, sang, dans, bevegelse og bøker.**Fløy:** Newton – 3/4-åringer**Periode:** 2020/21*Opplevelser med kunst og kultur i barnehagen kan legge grunnlag for tilhørighet, deltakelse og eget skapende arbeid. I barnehagen skal barna få estetiske erfaringer med kunst og kultur i ulike former og organisert på måter som gir barna anledning til utforskning, fordypning og progresjon* (Rammeplan s.50). |
| **Generell informasjon og retningslinjer for rommet** |
| På dette rommet har vi litt av hvert. Vi har en hylle full av mange forskjellige bøker. Alt fra eventyr- og historiebøker til bøker om insekter, dyr og andre ting som kan være gøy for barna å fordype seg i. I hylla har vi også noen puslespill. Både puslespillene og bøkene kan barna hente selv fra hylla, og rydde tilbake når de er ferdige. Rommet er stort, noe som gjør det passelig for dans og bevegelsesaktiviteter. På veggen har vi en stor skjerm med tilhørende prosjektor som vi kan bruke om vi vil se på filmer og andre ting.I en egen krok i rommet finner vi biler og duplo. I denne kroken henger det også et skilt som forteller hvor mange barn som kan leke her av gangen. Dette har vi for at leken skal ha best mulig forutsetninger med tanke på plass, hvor mye materiale vi har og støynivå. **Covid-19:** I gult nivå blir også bordet i rommet brukt som frokostbord for barna som spiser frokosten sin i barnehagen. Her blir også barna møtt når de kommer i barnehagen, da foreldrene leverer barna sine i garderoben.  |
| **Hva finnes av materiale her?** |
| * Bøker
* Puslespill
* Biler
* Duplo
* Puter
* Keyboard
* Musikkanlegg med mikrofon
* Prosjektor og lerret
* Discokule
 |
| **Hva kan barna oppleve/erfare i rommet?** |
| Barna kan oppleve musikk gjennom sang, dans og lytting på musikk. De voksne kan vise oss musikk og sanger som vi aldri har hørt før, fra andre land og andre musikkstiler. Det er også gøy å danse til musikk. Når vi danser utforsker og bruker vi kroppen. Noen ganger så prøver vi å danse som noen vi har sett på tv, mens andre ganger gjør vi ting med kroppen når vi danser som vi aldri har gjort før.Barna kan også oppleve fortellinger, eventyr og annet gjennom bøkene som står fritt til å hentes i bokhylla. De kan se sammen eller alene på bøkene, eller spørre en av de voksne om de kan lese sammen. Barna får se og høre alt fra tradisjonelle eventyr i gammel og ny drakt og korte og lange historier. I tillegg er det flere bøker i hylla som handler om insekter, dyr, planter og annet. Her kan barna enten skape en interesse for noe eller bygge videre på en interesse de har, for eksempel et insekt de har funnet ute og har tatt med seg inn for å se nærmere på. Det finnes også biler og duplo i den ene kroken i rommet. Her kan både kreativiteten og finmotorikken få trening. I denne kroken er det bestemt at det er plass til maks 4 barn av gangen.  |
| **Hva er den voksne sin rolle i rommet?** |
| Den voksnes rolle i dette rommet er først og fremst å være en tilstedeværende voksen. De kan undre sammen med barna og leve seg inn i historier og eventyr i bøker. Den voksne skal støtte barna i leken. For eksempel kan barna på denne måten prøve seg på puslespill som i utgangspunktet er litt for vanskelig, men få det til gjennom støtte og veiledning. Gjennom å være tilstede og aktiv kan den voksne hjelpe barna å bruke kreativiteten og fantasien. Gjennom tilstedeværelse kan også den voksne bidra til trygghet og hjelpe til å løse konflikter sammen med barna. **Covid-19:**De voksne har også i oppgave og overholde smittevern ved å ha jevnlig renholdav materialer og overflater. De skal også veilede og følge opp barna til å opprettholde generell hygiene som å vaske hender før spising og ved behov, samt tørke seg når det trengs. |
| **Hvilke fagområder ligger til grunn?** |
| Kommunikasjon, språk og tekst.Kropp, bevegelse og helse.Kunst, kultur og kreativitet. Natur, miljø og teknikk |
| **Fremdriftsplan** |
| På dette rommet er det flere tilbud i samme rom. Dette gjør at det ofte vil være flere mindre grupper som leker samtidig med forskjellige ting. Det vil alltid være en voksen i rommet og rommet vil som regel alltid være åpent for bruk når barna er inne.Rommet vil også bli brukt til store og små samlinger, da rommet egner seg godt til dette.  |
| **Progresjon** |
| Materialene i rommet er tilpasset barna i alderen 3-4 år. Vi har bøker som passer for ulike nivåer når det kommer til språk, og korte og lange historier så man kan tilpasse til både alder og evne til konsentrasjon og fokus. Puslespillene våre er av varierende vanskelighetsgrad og for barn i begge aldre. Duploen vår innbyr både til enkel bygging for de yngste men kan også utløse kreativitet og fantasi hos barna i byggemåter og byggverk o.l. Vi synger sanger som er kjente for barna fra før, men lærer oss også nye sanger. Her har vi mulighet til å variere vanskelighetsgrad med tanke på ord og tekst, melodi og rytme.  |